CELEX: 62016TN0026
Language: el
Date: 2016-01-22 00:00:00
Title: Υπόθεση T-26/16: Προσφυγή της 22ας Ιανουαρίου 2016 — Ελλάδα κατά Επιτροπής

29.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 111/29
            
         Προσφυγή της 22ας Ιανουαρίου 2016 — Ελλάδα κατά Επιτροπής
   (Υπόθεση T-26/16)
   (2016/C 111/35)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Γ. Κανελλόπουλος, Ό. Τσιρκινίδου και Α.-Ευ. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρωθεί η προσβαλλόμενη εκτελεστική απόφαση της Επιτροπής της 13ης Νοεμβρίου 2015«για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (EΓΤE) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (EΓΤΑA)», που κοινοποιήθηκε υπό τον αριθμό C(2015) 7716 και δημοσιεύθηκε στην Επίσημη Εφημερίδα της ΕΕ στο τεύχος L 303 της 20/11/2015, σελ. 35 επ., κατά τα κεφάλαιά της με τα οποία επιβάλλονται σε βάρος της Ελληνικής Δημοκρατίας σε συνέχεια των ερευνών IR/2009/004/GR και IR/2009/0017/GR εφ’ άπαξ και κατ’ αποκοπή δημοσιονομικές διορθώσεις για καθυστερήσεις σε διαδικασίες ανάκτησης, για μη παροχή στοιχείων και εν γένει αδυναμίες στις διαδικασίες διαχείρισης οφειλών συνολικού ύψους 11 534 827,97 ευρώ, με τον κατάλογο παραρτημάτων σε αυτή· και
            
         
               —
            
            
               να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής η προσφεύγουσα προβάλλει πέντε λόγους ακυρώσεως.
   Ειδικότερα, για την κατ’ αποκοπή δημοσιονομική διόρθωση σε ποσοστό 10 % που επιβάλλεται για το οικονομικό έτος 2011, η Ελληνική Δημοκρατία προβάλλει τέσσερις λόγους ακυρώσεως.
   
               1.
            
            
               Ο πρώτος λόγος αντλείται από την έλλειψη νομίμου βάσεως για την επιβολή κατ’ αποκοπήν δημοσιονομικής διόρθωσης.
            
         
               2.
            
            
               Με το δεύτερο λόγο ακυρώσεως, ως προς τις εικαζόμενες καθυστερήσεις στη διαδικασία ανάκτησης, προβάλλεται ότι η επιβολή διορθώσεων το 2015 για αδυναμίες του συστήματος ελέγχου, που αναφέρονται σε υποθέσεις ακόμα και προ του 2000, μετά από διαπιστώσεις που πιθανολογήθηκαν για πρώτη φορά το 2011 και με παραβίαση των δικαιωμάτων υπεράσπισης των ελληνικών αρχών, στις οποίες επήχθη δυσανάλογο βάρος από πλευράς της Επιτροπής, παραβιάζει τη γενική αρχή της ασφάλειας του δικαίου, της επίκαιρης και σε κάθε περίπτωση εντός ευλόγου χρόνου δράσης της ΕΕ.
            
         
               3.
            
            
               Με τον τρίτο λόγο ακυρώσεως, ως προς τις εικαζόμενες παραλείψεις στη διαδικασία ανάκτησης με συμψηφισμό, προβάλλεται ότι η απόφαση της Επιτροπής στερείται πλήρως επαρκούς και ορισμένης αιτιολογίας, σε κάθε δε περίπτωση έχει εκδοθεί κατά προφανή πλάνη εκτιμήσεώς της.
            
         
               4.
            
            
               Με τον τέταρτο λόγο ακυρώσεως, ως προς τον εσφαλμένο, σύμφωνα με την άποψη της Επιτροπής, υπολογισμό των τόκων που εκκαθαρίσθηκαν σύμφωνα με τον κανόνα 50/50 του άρθρου 31, παρ. 5, Καν(ΕΚ) 1290/2005 (1) και τη συνακόλουθη μη αναφορά τους στον πίνακα του Παραρτήματος ΙΙΙ, προβάλλεται ότι η Επιτροπή έχει υποπέσει σε εσφαλμένη ερμηνεία και εφαρμογή των διατάξεων του άρθρου 32, παράγραφοι 1 και 5 του Κανονισμού (ΕΚ) 1290/2005.
            
         Περαιτέρω, για τα λοιπά προσβαλλόμενα κεφάλαια της εκτελεστικής απόφασης της Επιτροπής περί επιβολής εφάπαξ διορθώσεων σε επιμέρους περιπτώσεις υποθέσεων που ελέγχθηκαν, προβάλλεται ο πέμπτος λόγος ακυρώσεως, ο οποίος, μετά τις απαραίτητες προκαταρτικές παρατηρήσεις επί όλων των υποθέσεων, αναφέρεται ξεχωριστά σε καθεμία από τις επιβληθείσες διορθώσεις, αντλούμενος από παράβαση των οριζόμενων στο άρθρο 32 του Κανονισμού (ΕΚ) 1290/2005, αοριστία, πλήρη έλλειψη επαρκής και ορισμένης αιτιολογίας, προφανή πολλαπλή πλάνη εκτιμήσεως της Επιτροπής, παράβαση των αρχών της χρηστής διοίκησης και της αναλογικότητας και υπέρβαση των ακραίων ορίων της διακριτικής της ευχέρειας κατά τον καταλογισμό των επίδικων ποσών στην Ελληνική Δημοκρατία.
   
      (1)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1)